Friedrich Christiansen

Friedrich Christiansen (født 12. desember 1879 i Wyk am Föhr, død 3. desember 1972 i Aukrug) var en tysk militær, sjømann og flyveress. Han deltok i både første- og andre verdenskrig. Han ble medlem av NSDAP i 1937.
Christiansen ble etter andre verdenskrig dømt til 12 års fengsel for krigsforbrytelser, men sonet bare halparten.


== Biografi ==
Som sønn av en sjøkaptein var Christiansens fremtid staket ut. Etter folkeskolen i 1895 søkte han seg til handelsflåten. Etter syv år i handelsflåten ble han i 1901 innkalt til militærtjeneste, og fortsatte deretter sin karriere innen handelsflåten hvor han etter noen år ble styrmann på verdens største femmastede seilskip, «Preussen». I 1913 gikk han i land for å lære seg flyvning. Etter flyutdannelsen fikk han flysertifikat nummer 707, og kort tid deretter ble han ansatt som lærer ved en privat flyskole.


=== Første verdenskrig ===
Da første verdenskrig brøt ut i 1914 ble han innkalt til den tyske marines flyavdeling i Zeebrugge. I det første krigsåret fløy han kampoppdrag med sjøflyet Hansa-Brandenburger W-12 over Nordsjøen og England samt mindre bombeoppdrag mot Dover og Ramsgate. Han fikk  Jernkorset av andre klasse i 1914. Den 27. april 1916 fikk Christiansen Jernkorset av første klasse, samt Königlicher Hausorden von Hohenzollerns ridderkors.
Han vant sin første luftkamp 15. mai 1917, da han under et speideoppdrag møtte en Sopwith Pup i luftrommet over Dover. Den 1. september 1917 ble han utnevnt til oberstløytnant og sjef for sjøflystasjonen i Zeebrugge. Kort tid senere skjøt han ned en Porte FB2 Baby utenfor Felixstowe samt det britiske luftskipet «C27». Frem til desember 1917 hadde han gjennomført 440 speide- og bombeflyvninger og han fikk Tysklands høyeste utmerkelse, Pour le Mérite.
Christiansen økte sine seire den 15. februar 1918, da han under en speiding over Felixstowe skjøt ned en Curtiss H12B flybåt. Den 24. og 25. april 1918 ble han flyveress, da han i en luftkamp skjøt ned to Curtiss H12B. I juni og juli skjøt han ned ytterlige tre F2A-flybåter. Under et speideoppdrag den 6. juli oppdaget han den britiske ubåten «C 25» som hadde gått til overflaten for å lade batteriene. Han angrep båten og lyktes i å skyte kapteinen og fem besetningsmedlemmer. Han mente at han hadde senket ubåten, men det viste seg at den sterkt skadde båten lyktes i å ta seg til havn.
Da freden kom, gikk  Christiansen tilbake til handelsflåten, men han mistrivdes med tjenesten ombord på et fartøy og søkte seg til Dornier som flyver. Da verdens største flybåt, Dornier Do X, gjennomførte sin jomfruflyvning fra Tyskland til USA 1930 var han kaptein ombord på flybåten.


=== Andre  verdenskrig ===
Efter at han kom til Tyskland ble han i 1933 ansatt ved  det tyske luftfartsministeriet for i hemmelighet lede arbeidet med gjenoppbygging av det tyske flyvåpenet, Luftwaffe. Han meldte seg inn i NSDAP i 1937 og ble samme år Korpsführer for den nazistiske flyorganisasjonen, Nationalsozialistisches Flieger-Korps, (NSFK). Da andre verdenskrig brøt ut i 1939 tjenestegjorde han i Luftwaffe, men i 1943 ble han utnevnt til tysk kommandant for Nederlandene. På hans ordre ble seks menn og en kvinne skutt i byen Putten i Nederland som hevn for et angrep på en tysk patrulje. De fleste av byens andre menn ble sendt til en konsentrasjonsleir. Av de 601 som ble sendt kom bare 48 tilbake i live. Da de allierte tok Holland tilbake ble Christiansen satt i en interneringsleir. 
Han ble dømt til 12 års fengsel i 1948 for krigsforbrytelser, men slapp ut 19. desember 1951 og reiste til det nye Vest-Tyskland.


== Referanser ==


== Litteratur ==
Ernst Klee: Das Personenlexikon zum Dritten Reich 2007.Utgiver: Fischer Taschenbuch Verlag, Frankfurt am Main. ISBN 978-3-596-16048-8


== Eksterne lenker ==
(en) Friedrich Christiansen – kategori av bilder, video eller lyd på Commons
Biografi [1] Arkivert 8. august 2016 hos Wayback Machine.
Miller, Michael D. «Nationalsozialistisches Fliegerkorps: Christiansen, Friedrich». Axis Biographical Research (engelska). Arkivert fra originalen 21. februar 2014. Besøkt 21. februar 2014.